**פרוייקט באיסוף וניתוח נתונים – חלק 1 – איתמר לב ארי וג'ושוע קולודני**

**1. נושא המחקר ולמה הוא מעניין אותנו**

**נושא:** הקשר בין סוג השירות הצבאי (קרבי, לא קרבי ולא מגויסים) בסדיר, בקבע או במילואים מאז פרוץ מלחמת חרבות ברזל לבין חוסן נפשי.

**עניין:** הנושא חשוב במיוחד על רקע מצבה הנוכחי של מדינת ישראל, המתמודדת עם מלחמה בקנה מידה חסר תקדים. ההשפעות הפסיכולוגיות של מלחמה זו על נפש האדם עדיין אינן ברורות במלואן. בחינת האופן שבו סוג השירות הצבאי ואופיו משפיעים על החוסן הנפשי עשויה לספק תובנות מעמיקות על השפעת אירועי קיצון על הפרט. תובנות אלו יכולות לתרום לפיתוח כלים יעילים להתערבויות נפשיות ולחיזוק החוסן האישי והחברתי בזמני משבר.

**.2 שאלת המחקר הכמותית**

האם קיים הבדל משמעותי ברמות החוסן הנפשי בין אנשים בהתאם לתפקידם בצבא (קרבי, תומך לחימה, או אי-גיוס) במהלך מלחמת חרבות ברזל?

**3. סוג המחקר**

המחקר הוא מסוג סקר תצפיתי.

**4. אוכלוסיית המחקר וקריטריוני ההכללה**

**אוכלוסייה:** האוכלוסייה הינה מבוגרים בגילאי 18-26 המתגוררים בישראל.

**קריטריוני הכללה:**

* בוגרי בית הספר המדעי טכנולוגי כפר בתיה ברעננה אשר סיימו את לימודיהם בין השנים 2017 ו-2023. בחרנו בקריטריון זה על מנת ליצור הומוגניות באוכלוסייה שתעזור לבודד את המשתנה המבוקש. בחרנו בבית ספר זה כי ג'וש הוא בוגר שלו והאוכלוסייה שלומדת בו היא הומוגנית יחסית.
* מוכנים לענות על שאלון מקוון בעברית.
* שהו בישראל מאז תחילת מלחמת חרבות ברזל.

**5. שיטת הדגימה וגודל המדגם הצפוי**

**שיטת הדגימה:** נפיץ את הסקר באמצעות קבוצות הוואטסאפ של בוגרי בית הספר. על מנת לצמצם את הטיית Self-selection Bias נציין ונדגיש שאנו מעוניינים בהשתתפות של כל הבוגרים ושהסקר קצר וחשוב. בנוסף על כך נשלח תזכורות אישיות לבוגרים שלא מילאו את השאלון.  
**גודל המדגם:** נבחר את גודל המדגם לפי גודל הקבוצה ממנה נקבל הכי מעט משתתפים. משתי הקבוצות האחרות נעשה ניכוי אקראי של תשובות על מנת להתאים את גודלם לגודל הקבוצה המינימלית. אנו מצפים לכ-60 משתתפים בכל קבוצה (סה"כ: 180 משתתפים).

**6. משתנים שיימדדו ושיטות האיסוף**

**משתנים:**

**משתנה בלתי תלוי:** סוג התפקיד בצבא (קרבי, לא קרבי, אי-גיוס) במלחמת חרבות ברזל.

**משתנה תלוי:** חוסן נפשי, שיימדד באמצעות סולם CD-RISC 10, המורכב מ-10 היגדים המדורגים מ-0 עד 4. הציון הסופי נע בין 0 ל-40 ומשקף את רמת החוסן הנפשי של המשתתף. סולם זה הוא סולם מאומת ומהימן למדידת חוסן נפשי. הסולם עבר תיקוף במחקרים שונים ונחשב מתאים למדידת חוסן נפשי במגוון מצבים, כולל אירועי לחץ קיצוניים.

**משתני בקרה:** גיל, מגדר, מצב סוציו-אקונומי

**שיטת איסוף הנתונים:**

סקר אנונימי מקוון שיופץ באמצעות Google Forms.

* הסקר יכלול:
  + שאלות דמוגרפיות (גיל, מגדר, מצב סוציו-אקונומי, מגורים בישראל מאז פרוץ המלחמה).
  + שירות צבאי במלחמה (קרבי, תומך לחימה או אי-גיוס). במילואים או בסדיר.
  + הערכת חוסן באמצעות CD-RISC 10.

**7. פיילוט**

**מטרת הפיילוט:**

* לבדוק את בהירות השאלות ואת קלות המענה.
* להעריך את זמן המילוי הממוצע ואת שיעור הנשירה באמצע הסקר.
* לבדוק את נכונות האנשים לענות בכנות על השאלות על חוסן נפשי.
* **מהלך הפיילוט:**
  1. נגייס כ-10–15 אנשים למילוי השאלון.
  2. נאסוף משוב על רמת קושי ומשך הזמן הנדרש.
  3. נבצע תיקונים בהתאם (אם שאלות לא ברורות, או אם חלק מהנשאלים פורשים).